**РАБОТНИК ЗАТИСНАТ ОТ ЗЕМНА МАСА**

**I. Обстоятелства**

При извършване на аварийно-възстановителни работи на обект „градска канализация”, в изкоп с дълбочина около 4м, се свлича земна маса и голяма буца пръст удря работника, намиращ се в него. Падайки, пострадалият се удря в гръдно–коремната област в ръба на стоманобетонния пръстен /елемент от шахтата/, който той е подмазвал. Пострадалото лице умира по-късно в болнично заведение.

От извършения оглед на мястото на злополуката е установено, че причина за свличането на земната маса е работа в необезопасен изкоп, чрез оформяне на откоси или подходящо укрепване.

**II. Причини за злополуката, нарушени нормативните актове и лица, допуснали нарушения:**

1. Работодателят е допуснал извършването на строително-монтажни работи във връзка аварийно-възстановителните дейности на „градска канализация” в необезопасен изкоп, без оформени откоси и липса на укрепване, с дълбочина около 4 метра, в нарушение на изискванията на чл.49, т.2 от НАРЕДБА № 2 от 22.03.2004 г. за минималните изисквания за здравословни и безопасни условия на труд при извършване на строителни и монтажни работи /обн. ДВ бр.37/2004г./.

2. Изготвената оценка на риска за здравето и безопасността на работещите не е преразгледана въз основа на информацията и данните от станалата злополука, в нарушение изискванията на чл.11, ал.1, т.4 и ал.2, т.2 във връзка с чл.10, ал.1, т.7 от Наредба № 5 от 11 май 1999г. за реда, начина и периодичността на извършване на оценка на риска (обн. в ДВ бр.47/99г.).

3. Работодателят не е предоставил на работещите необходимата информация за рисковете за здравето и безопасността им, както и за мерките, които се предприемат за отстраняването, намаляването или контролирането на тези рискове, в нарушение на чл.19 ал.1 от Закона за здравословни и безопасни условия на труд.

По време на проверката са констатирани и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Съставен и връчен е акт за спиране на строително-монтажните работи в необезопасения изкоп с изключение на дейностите, свързани с обезопасяването на изкопа, като за тяхното извършване е дадено предписание:

Работодателят да въведе специален режим за безопасна работа на обект: „градска канализация” поради сериозна и непосредствена опасност за живота и здравето на работещите и издаде заповед с конкретни организационни и технически мерки за обезопасяването на изкопа.

Дадени са предписания за всяко констатирано нарушение и е потърсена административнонаказателна отговорност на работодателя.